會飲聖俞家有作兼呈原父景仁聖從
作者：歐陽修
朝代：宋

paragraphs: 憶昨九日訪君時，正見階前兩叢菊。
愛之欲繞行百匝，庭下不能容我足。
折花却坐時嗅之，已醉還家手猶馥。
今朝我復到君家，兩菊階前猶對束。
枯莖槁葉苦風霜，無復滿叢金間綠。
京師誰家不種花，碧砌朱欄敞華屋。
奈何來對兩枯株，共坐窮簷何局促。
詩翁文字發天葩，豈比青紅凡草木。
凡草開花數日間，天葩無根長在目。
遂令我每飲君家，不覺長缾卧牆曲。
坐中年少皆賢豪，莫怪我今雙鬢禿。
須知朱顔不可恃，有酒當歡且相屬。